**VIEŠOSIOS ĮSTAIGOS ŠAKIŲ LIGONINĖS**

 **2020 METŲ VEIKLOS ATASKAITA**

 **I. Informacija apie įstaigos vadovą.**

Įstaigos vadovas – vyriausiasis gydytojas Algirdas Klimaitis, dirba pagal 2018 m. liepos 19 d. darbo sutartį Nr. DS-70, sudarytą su Šakių rajono Savivaldybės meru.

Vadybinio darbo ir vadovavimo asmens sveikatos priežiūros įstaigai stažas – 33 metai. 1980 m., baigęs tuometinį Kauno medicinos institutą (dabar – Lietuvos sveikatos mokslų universitetas) ir įgijęs gydytojo chirurgo specialybę, grįžo dirbti į savo kraštą, Šakių ligoninę. Nuo 1984 iki 1988 metų dirbo ligoninės vyr. gydytojo pavaduotoju gydymo reikalams. Nuo 1991 metų yra ligoninės vyriausiasis gydytojas.

Per ataskaitinius metus dalyvauta 5 val. kvalifikacijos kėlimo kursuose, sveikatos politikos formavimo ir įgyvendinimo srityje „ Sveikatos sistemos vystymo perspektyvos “.

 **II. Įstaigos tikslai ir pagrindinės veiklos kryptys.**

 Per 2020 metus ligoninės veiklos kryptis esmingai pakoregavo prasidėjusi koronainfekcijos (Covid-19) pandemija ir dėl šios priežasties įvesta ekstremalioji situacija valstybėje. Atsirado organizaciniai pagalbos teikimo pertvarkymo poreikiai. Ligoninė buvo priskirta Kauno regiono ligoninių tinklui, kuriam metodiškai vadovavo LSMU Kauno klinikos. Mūsų ligoninei regione buvo paskirtas nekovidinės ligoninės vaidmuo, t.y., ligoninės, kurioje nebūtų stacionarizuojami koronainfekcija sergantys ligoniai. Vienas ir pagrindinių ligoninės administracijos uždavinių – išvengti infekuotų, sergančių Covid-19 pacientų patekimo į stacionarinius skyrius. Deja, to nepavyko sėkmingai įgyvendinti. Jei pirmosios infekcijos bangos metu 2020 m. pavasarį išvengėme vidaus infekcijos protrūkio, tai antros bangos metu, rudens-žiemos laikotarpiu, įvyko infekcijos protrūkiai slaugos ir palaikomojo gydymo ir terapijos skyriuose.

Ligoninėje buvo iš esmės pertvarkytas priėmimo-skubiosios pagalbos skyriaus darbas, griežtai atskiriant karščiuojančių ir nekarščiuojančių ligonių srautas, išplėstas ir papildomai aprūpintas technologijomis izoliatorius. Vaikų ligų skyriaus patalpose įrengtas izoliacinis skyrius (palatos), kuriame išplėstas deguonies vietų skaičius, įrengta palatinės signalizacijos sistema. Šiame aukšte buvo guldomi visi skubia tvarka patekę į ligoninę pacientai, kuriems buvo reikalingas stacionarinis gydymas, ir gavus neigiamą Civid-19 testo atsakymą, šie pacientai buvo hospitalizuojami į atitinkamo profilio stacionarinį skyrių. Taip pat buvo apjungti į vieną administravimo vienetą nervų ir vidaus ligų skyriai, į kuriuos buvo hospitalizuojami ir vaikai.

Metų pradžioje susidurta su ryškiu asmens apsaugos priemonių stygiumi. Per keletą mėnesių ši padėtis pagerėjo, tačiau nors rinkoje šių priemonių atsirado, ryškiai padidėjo jų kaina.

Administracijai teko susidurti su dideliu personalo psichologiniu stresu bei jį suvaldyti. Neišvengta ir susirgimų Covid-19 tarp personalo. Per 2020 metus sirgo apie 23 proc. ligoninės personalo darbuotojų. Metų pabaigoje, gavus vakcinų prieš Covid-19, paskiepyti pirmąja doze 65 darbuotojai.

Pandemijos sąlygomis pastebėtas ir sumažėjęs gyventojų kreipimasis į ligoninę dėl įvairios patologijos, todėl turėjome daugiau užleistų ligų, jų komplikacijų atvejų. Buvo daugiau pacientų iš Jurbarko ir Marijampolės savivaldybių, nes šių rajonų ligoninės buvo priskirtos prie Covid-19 liga sergančiųjų stacionarinio gydymo įstaigų.

Nuolatiniu administracijos veiklos tikslu buvo reikiamų specialistų paieška darbui ligoninėje, personalo darbo apmokėjimo klausimai.

2020-ųjų metų pradžioje ligoninėje dirbo 276 darbuotojai, pabaigoje – 269, iš jų: 230 moterys ir 39 vyrai. Per ataskaitinį laikotarpį ligoninėje dirbo 64 gydytojai ir 106 slaugytojų.

Per ataskaitinį laikotarpį ligoninėje buvo 115 lovų, iš jų – 60 palaikomojo gydymo ir slaugos profilio lovos.

2020 metais stacionare gydyti 2211 pacientų (2019 m. - 3191 pacientas).

Stacionare per 2020 metus mirė 185 ligoniai, iš jų - 112 gydyti palaikomojo gydymo ir slaugos profilyje. Stacionaro aktyvaus gydymo profilio letališkumo rodiklis - 5. Bendras mirtingumas su palaikomojo gydymo ir slaugos profiliu - 8. Ligoninėje per metus stacionaro sąlygomis atliktos 587 operacijos ir 577 ambulatorinės operacijos.

 **III. Informacija apie veiklos užduočių vykdymą.**

 Steigėjas buvo nustatęs įstaigai 2020 metams veiklos užduotis, kurių vykdymas aptartas šioje veiklos ataskaitoje. Apie užduočių įvykdymą informacija pateikiama lentelėje:

 „ Informacija apie VšĮ Šakių ligoninės 2020 metų veiklos užduočių įvykdymą “ ir ligoninės interneto puslapyje [www.ligonine.com](http://www.ligonine.com).

 Lentelė : Viešosios įstaigos Šakių ligoninės 2020 metų veiklos užduočių įvykdymas.

|  |  |  |  |
| --- | --- | --- | --- |
| **Eil.** **Nr.** | **Veiklos rezultatų vertinimo rodikliai**  | ***Siektina reikšmė*** | **Įvykdymas** |
| **I** | **Veiklos finansinių rezultatų vertinimo rodikliai:** |  |
| 1. | Įstaigos praėjusių metų veiklos rezultatų ataskaitoje nurodytas pajamų ir sąnaudų skirtumas (grynasis perviršis ar deficitas) | Būti nenuostolingai | 124625 € |
| 2. | Įstaigos sąnaudų darbo užmokesčiui dalis | Valstybės institucijoms skyrus papildomų Privalomojo sveikatos draudimo fondo biudžeto lėšų asmens sveikatos priežiūros paslaugoms apmokėti ir rekomendavus jas nukreipti sveikatos priežiūros specialistų darbo užmokesčiui didinti, ne mažiau kaip 75 proc. nurodytų lėšų panaudojamos darbo užmokesčiui didinti | 90 % |
| 3. | Įstaigos sąnaudų valdymo išlaidoms dalis  | Ne daugiau kaip 2,0 proc. | 2 % |
| 4. | Įstaigos finansinių įsipareigojimų dalis nuo metinio įstaigos biudžeto | Koeficientas ne didesnis kaip 0,2 | 0,20 |
| 5. | Papildomų finansavimo šaltinių pritraukimas | Nenustatoma | 183096 |
| **II** | **Veiklos rezultatų vertinimo rodikliai:** |  |
| 1. | Pacientų pasitenkinimo įstaigos teikiamomis asmens sveikatos priežiūros paslaugomis lygis, tai yra pacientų teigiamai įvertintų įstaigoje suteiktų paslaugų skaičiaus dalis nuo visų per metus įstaigoje suteiktų asmens sveikatos priežiūros paslaugų skaičiaus pagal sveikatos apsaugos ministro nustatytas paslaugų grupes | Nenustatoma | Pasitenkinimo teikiamomis paslaugomis indeksas \_ M ═ 0,99 |
| 2. | Įstaigoje gautų pacientų skundų dėl įstaigoje suteiktų asmens sveikatos priežiūros paslaugų skaičius per metus ir pagrįstų skundų dalis | Nenustatoma | Gauti 3 skundai, iš jų pagrįstų - 1 |
| 3. | Įstaigoje gautų pagrįstų skundų dalis nuo visų įstaigoje suteiktų asmens sveikatos priežiūros paslaugų skaičiaus per metus pagal sveikatos apsaugos ministro nustatytas paslaugų grupes  | Nenustatoma | 0,00 |
| 4. | Įstaigoje taikomos kovos su korupcija priemonės, numatytos sveikatos apsaugos ministro tvirtinamoje Sveikatos priežiūros srities korupcijos prevencijos programoje | Siekti skaidrios asmens sveikatos priežiūros įstaigos vardo | Pasiektas kandidato į skaidrios asmens sveikatos priežiūros įstaigos vardą lygmuo |
| 5. | Informacinių technologijų diegimo ir plėtros lygis (pacientų elektroninės registracijos sistema, įstaigos interneto svetainės išsamumas, darbuotojų darbo krūvio apskaita, įstaigos dalyvavimo elektroninėje sveikatos sistemoje mastas)  | 1. Ne mažiau kaip 90 proc. visų ligoninės stacionaro epikrizių išrašoma el. būdu. 2. Įstaigos informacinėje sistemoje įdiegtas vaistų suderinamumo tikrinimo funkcionalumas. | 1. 98 % visų ligoninės stacionaro epikrizių išrašoma elektroniniu būdu.2. Įstaigos informacinėje sistemoje įdiegtas vaistų suderinamumo funkcionalumas |
| 6. | Ligoninė yra Išankstinės pacientų registracijos informacinės sistemos dalyvis | Iki 2020 m. pabaigos ligoninė turi pasirašyti sutartis su Elektroninės sveikatos priežiūros įstaigos bendradarbiavimo informacinės sistemos tvarkytoju – VĮ Registrų centru | Su VšĮ Registrų centru 2020-12-08 pasirašyta sutartis dėl ligoninės dalyvavimo išankstinės pacientų registracijos informacinėje sistemoje (IPR). |
| 7. | Įstaigoje suteiktų asmens sveikatos priežiūros paslaugų skaičius per ketvirtį ir per metus pagal sveikatos apsaugos ministro nustatytas paslaugų grupes | Nenustatoma |  Per metus suteikta 40080 paslaugų. Per ketvirtį – 10020. |
| 8. | Vidutinis laikas nuo paciento kreipimosi į įstaigą dėl asmens sveikatos priežiūros paslaugos suteikimo momento iki paskirto paslaugos gavimo laiko pagal sveikatos apsaugos ministro nustatytas paslaugų grupes | Nenustatoma | 0-14 dienų |
| 9. | Įstaigoje dirbančių darbuotojų ir etatų skaičius ir įstaigoje suteiktų asmens sveikatos priežiūros paslaugų skaičius per metus | Nenustatoma | Darbuotojų skaičius – 269.Etatų skaičius – 246.Suteikta sveikatos priežiūros paslaugų – 40080. |
| 10. | Vidutinė hospitalizuotų pacientų gydymo trukmė įstaigoje pagal sveikatos apsaugos ministro nustatytas paslaugų grupes (taikoma tik antrinio ir tretinio lygio asmens sveikatos priežiūros paslaugas teikiančioms įstaigoms) | Vidutinė chirurgijos paslaugų grupės gydymo trukmė – ne ilgiau kaip 6,8 dienos.Vidutinė terapijos paslaugų grupės gydymo trukmė – ne ilgiau kaip 9,5 dienos. | Vidutinė chirurgijos paslaugų grupės gydymo trukmė – 7,6 dienos.Vidutinė terapijos paslaugų grupės gydymo trukmė – 8,9 dienos. |
| 11. | Lovos užimtumo rodiklis įstaigoje pagal sveikatos apsaugos ministro nustatytas paslaugų grupes (taikoma tik antrinio ir tretinio lygio asmens sveikatos priežiūros paslaugas teikiančioms įstaigoms) | ASPĮ, aktyvaus gydymo lovos užimtumas –ne mažiau kaip 300 d. / 82,2 % | Lovos užimtumo rodiklis – 209 / 57,5%. |
| **III** | **Papildomi veiklos rezultatų vertinimo rodikliai:** |  |
| 1. | Absoliutaus likvidumo rodiklis | Nuo 0,5 iki 1 | 0,7 |
| 2. | Vaistų, kurie įsigyti per VšĮ Centrinės perkančiosios organizacijos (toliau – VšĮ CPO LT) elektroninį katalogą, vertės dalis nuo bendros vaistų, kuriuos galima įsigyti per VšĮ CPO LT elektroninį katalogą, vertės | Ne mažiau kaip 80 proc. | 82,5 % |

Atkreiptinas dėmesys į užduočių įvykdymo 10 ir 11 p., kuriuos, nepriklausomai nuo ligoninės veiklos, ypač paveikė visus metus besitęsianti Covid-19 pandemija, ir ligoninė dėl fors major situacijos šių nustatytų rodiklių nepasiekė.

**IV. Pagrindiniai finansiniai rodikliai.**

 Per 2020 metus įstaigoje dirbantieji sumokėjo 545603,50 € fizinių asmenų pajamų mokesčio, kuris pateko į rajono biudžetą.

 Per ataskaitinį laikotarpį ligoninei iš rajono biudžeto buvo skirti 58692 €. Šios lėšos panaudotos užtikrinant kokybiškų sveikatos priežiūros paslaugų vaikams teikimą, išlaikant vaikų ligų skyrių, kaip numatyta rajono strateginiame plėtros plane.

 Analizuojant darbuotojų darbo užmokesčio tendencijas matoma, kad ataskaitiniais metais gydytojų darbo užmokestis vidutiniškai didėjo 18 %, slaugytojų – 19,5 %.

\* Lentelė: Vidutinis darbo užmokestis.

 \* nuo 2020 metų vidutinis darbo užmokestis pateikiamas su SODROS mokesčiais.

 Per ataskaitinį laikotarpį įstaiga uždirbo 4847264 €. Iš jų 4793939 € gauta iš Privalomojo sveikatos draudimo fondo (PSDF). Kitos lėšos gautos už mokamas paslaugas iš juridinių ir fizinių asmenų. Įstaigos debitorinis įsiskolinimas iš ligonių kasų ataskaitinio laikotarpio pabaigai buvo 460934 €.

 Įstaigos veiklos rezultatas per finansinius metus - teigiamas (+124625 €).

 Ligoninės išlaidų struktūroje didžiausią dalį sudarė darbo užmokestis su socialinio draudimo mokesčiu – 3816488 €, tai sudarė 77,3 % įstaigos sąnaudų ir lyginant su 2019 metais išaugo 2,3 %.

\* Lentelė: Šakių ligoninės išlaidų struktūra (procentais).

|  |  |  |  |  |  |
| --- | --- | --- | --- | --- | --- |
|  | **2016 m.** | **2017 m.** | **2018 m.** | **2019 m.** | **2020 m.** |
| **DARBO UŽMOKESTIS**  | 51,7 | 54,8 | 55,3 | 75 | 77,3 |
| **KITOS IŠLAIDOS** | 32,3 | 28,1 | 27,4 | 25 | 22,7 |
| Medicinos reikmenys | 11,4 | 10,2 | 8,7 | 8 | 7,1 |
| Mityba  | 1,8 | 1,7 | 1,6 | 1,4 | 1 |
| Apšildymas  | 2,1 | 2,0 | 1,8 | 1,5 | 1,3 |
| Elektra  | 1,1 | 1,1 | 1 | 0,9 | 0,8 |
| Kitos prekės ir patarnavimai | 15,9 | 13,1 | 14,3 | 13,2 | 12,5 |

\* nuo 2020 metų išlaidų struktūroje darbo užmokestis pateikiamas kartu su SODROS mokesčiais.

 Per 2020 metus ligoninė įsigijo ilgalaikio turto už 161707 €.

 **V. Veiklos tobulinimo perspektyvos.**

Naujajame ataskaitiniame laikotarpyje išlieka svarbiausias uždavinys – užtikrinti ligoninės licencijoje numatytas asmens sveikatos priežiūros stacionarines ir specializuotas ambulatorines paslaugas tebesitęsiant Covid-19 pandemijai, maksimaliai greitai vakcinuoti įstaigos darbuotojus ir pasiekti kartu su persirgusiais Covid-19 77-80% įstaigos personalo kolektyvinį imunitetą, tai leistų garantuoti nepertraukiamą pagalbos teikimą gyventojams.

Aktualiu uždaviniu išlieka pakankamas ligoninės aprūpinimas specialistais ir darbo užmokesčio klausimai. Per ataskaitinį laikotarpį pavyko pakviesti dirbti 4 jaunus specialistus, taip pat vieną patyrusį anesteziologą-reanimatologą, gydytoją endoskopuotoją, 2 bendrosios praktikos slaugytojas, kurios nesibaigus metams, išėjo iš darbo. Viena slaugytoja, dirbusi anksčiau ligoninėje - grįžo. Ligoninei reikalingi: gydytojas-neurologas, kardiologas, pediatras, vidaus ligų gydytojas.

Prioritetu ligoninėje reikia laikyti paros chirurgijos gydymo profilį, nes šios srities gydymo profilio praradimas grėstų blogėjančia stacionarine medicinos pagalba rajono gyventojams bei nutolstančia specializuota medicinos pagalba nuo jų gyvenamosios vietos.

Vidiniai įstaigos rezervai, užtikrinant tokią kokia dabar yra paslaugų apimtį bei kokybę yra panaudoti optimaliai.

 **VI. Kita informacija.**

Ataskaitiniais metais ligoninės vidiniame kieme buvę daug metų seni 2 pastatai (prie ligoninės pagrindinio korpuso ir sodo dalyje) nugriauti, todėl atsirado galimybė pradėti formuoti naują mašinų stovėjimo aikštelę ligoninės personalui. Taip pat svarbu tęsti kitus infrastruktūros darbus nutiesiant taką nuo pandusų sistemos į mašinų stovėjimo aikšelę prie V. Kudirkos gatvės, įrengiant apšvietimą. Taip būtų pagerinta infrastruktūra neįgaliesiems, aikštelėje numatant jiems automobilių parkavimo vietas.

Ir ateityje išlieka svarbus steigėjo – rajono Savivaldybės Tarybos paramos ligoninei klausimas, nes per maži gydymo įkainiai ir ypač didėjančios sąnaudos darbo užmokesčiui gali nulemti tai, kad artimiausioje ateityje didės ligoninės technologinis atsilikimas. Nepaisant didinamo darbo užmokesčio, vis sunkiau tampa pakviesti darbui ligoninėje gydytojus specialistus, pradedamas jausti ir slaugytojų trūkumas, sunkiau rasti darbuotojų, aptarnaujančių sveikatos priežiūros paslaugų procesus. Viena vertus – ne visada galima pasiūlyti konkurencingą darbo užmokestį, kita – neaiški, nenuosekliai vykdoma stacionarinių gydymo įstaigų pertvarkos politika, neigiamos rajono demografinės tendencijos. Tai lemia jaunų specialistų nenorą, vengimą dirbti rajono ligoninėje. Tai gręsia ir pagrindinių stacionaro gydymo profilių praradimu.

Specializuotų paslaugų sveikatos sistemoje centralizavimas stebimas jau eilę metų, todėl šis faktorius kartu su neigiamais rajono demografiniais rodikliais netolimoje ateityje gali pareikalauti ir kitokio požiūrio į stacionarinę mediciną rajone, prognozuojant tam tikrus struktūrinius įstaigos pertvarkymus, nukreiptus į pagalbos teikimo prioritetus, o taip pat į sąnaudų optimizavimą.

VšĮ Šakių ligoninės

vyriausiasis gydytojas Algirdas Klimaitis